2016ko apirilaren 25ean egindako bilkuran, Nafarroako Parlamentuko Eledunen Batzarrak ondoko adierazpena onetsi zuen:

“1 Nafarroako Parlamentuak berretsi egiten du legebiltzar honek 2013ko abenduaren 12an onetsitako adierazpen instituzionala, erakunde publikoak premiatzen zituena Nafarroako etxeetan ETBren emisioak ikusi ahal izatea ahalbidetu zezaten.

2 Nafarroako Parlamentuak aitortzen du Foru Komunitateko herritarrek informazio askerako oinarrizko eskubidea daukatela.

3 Nafarroako Parlamentuak Nafarroako Gobernua premiatzen du beharrezkoak diren neurri guztiak har ditzan legearen barruan, nafar herritarrek ETBren kanalak hartzeko daukaten eskubidea bermatze aldera; eta beharrezkoak diren jarduketa guztiak egin ditzan eskubide hori eragozten saiatzen diren neurri guztiak ekiditeko.

4 Nafarroako Parlamentuak Espainiako Gobernua premiatzen du nafar herritarrek informaziorako duten eskubidearen nagusitasuna berma dezan, eta ez dezan inolako neurri prebentiborik har eskubide hori murriztea dakarrenik; ez, behintzat, aurreko Nafarroako Gobernuak jarritako salaketa ebatzi arte.

5 Nafarroako Parlamentuak erakunde eta alderdi politiko guztiak premiatzen ditu erabateko leialtasun instituzionalez joka dezaten, nafar herritarren interesari eta ongizateari eragiten dien informazioa konpartituz, alderdikeriazko interesen gainetik”

